Dy drejtues të Lidhjes Qytetare Shqiptaro-Amerikane thonë se Prishtina duhet të flasë hapur rreth planit të zotit Ahtisari
Xho DioGuardi dhe Shërli Klois-DioGuardi komentojnë për Kosovën pasi u ktheyn nga një vizitë atje
Dy lobistë amerikanë që sapo janë kthyer nga një vizitë në Kosovë, thonë se elita politike e Prishtinës duhet të flasë hapur qysh tani se çfarë elementesh duhet të përmbajë plani i negociatorit ndërkombëtar Marti Ahtisari. Në intervistat që i dhanë Zërit të Amerikës, ish kongresmeni Xho DioGuardi, i cili kryeson Lidhjen Qytetare Shqiptaro-Amerikane dhe këshilltarja juridike e kësaj Lidhjeje, Shërli Klois-DioGuardi, komentuan mbi disa nga problemet e mundëshme me të cilat përballen sot politikanët në Kosovë. Ish kongresmeni Xho DioGuardi, prej kohe mbështetës i pavarësisë për Kosovën, thotë se shqiptarët duhet të tregohen më aktivë në përpjekjet për të kërkuar të drejtat e tyre. Episodi që lidhet me tensionet e fundit brenda Lidhjes Demokratike të Kosovës duket se nuk i shqetëson shumë drejtuesit e Lidhjes Qytetare Shqiptaro-Amerikane. Shërli Klois-DioGuardi nuk mendon se politikat partiake në Kosovë mund të ndikojnë shumë në vendimet e komunitetit ndërkombëtar për statusin. Jo vetëm kaq, thonë lobistët nga Nju Jorku. Me aq sa dihet deri tani nga propozimi i shumëpritur i kryenegociatorit ndërkombëtar, Kosova e pas statusit mund të ketë një zyrë civile ndërkombëtare, të drejtuar nga Bashkimi Evropian, e cila do të funksiononte ashtu si në Bosnje. Zonja Shërli Klois është gjithashtu kundër çdo plani që do ta linte veriun e Mitrovicës me një status të papërcaktuar, gjë që sipas saj do ta lejonte Beogradin t’i përdorte serbët e Kosovës si vegla të tij. Prandaj ajo mendon se tani është koha që udhëheqësit e Kosovës të flasin hapur se çfarë elementesh duhet të përmbajë plani i zotit Ahtisari. Ata, këshillon ajo, duhet të udhëtojnë më pak jashtë shtetit dhe të shkojnë qytet më qytet e fshat më fshat për të diskutuar me popullatën mbi të ardhmen e Kosovës. Ish kongresmeni Xho DioGuardi mendon se edhe pas propozimit të zotit Ahtisari, rruga drejt pavarësisë nuk do të jetë aspak e lehtë. Por për të arritur këtë, thotë zoti DioGuardi, shqiptarëve të Kosovës do t’u duhet të bëjnë shumë punë. Ai beson ndërkaq se Shtetet e Bashkuara së bashku me Britaninë do të jenë dy vendet të cilat do të udhëheqin përpjekjet në arenën ndërkombëtare që Kosova të fitojë pavarësinë. Debati sot për sot është përqendruar te pavarësia politike. Por, thotë zonja Shirley Cloyes, në kushtet e tanishme, pavarësia ekonomike për Kosovën do të kishte rëndësi të veçantë. //ze//